Hakametsässä tänään | Tappara\nPerjantai 16.10. 18:30\nPerjantai on taas pelipäivä, Tapparalle jo kolmas peräkkäinen kotihallissa. Kaksi edellistä on kääntynyt jatkoaikatappioiksi, tänään on aika kääntää se kelkka. Illan vastustaja saapuu läheltä Hämeenlinnasta ja tottelee nimilyhennettä HPK.\nHPK:ta ja Tapparaa yhdistää lähihistoriassa kotitappio maalein 0-1 Vaasan Sportille. Tappara sen koki keskiviikkona jatkoajalla, HPK viime lauantaina. Sen jälkeen Kerho tosin keskiviikkona ehti myös jo voittaa, kun TPS kaatui turussa voittolaukauskisan jälkeen 4-3. Se oli samalla hämeenlinnalaisten kauden ensimmäinen voitto neljän tappion jälkeen.\nHPK pelaa nyt uuden valmentajan alaisuudessa, kun Antti Pennanen siirtyi Jääkiekkoliiton hommiin ja vastuussa on nyt tulokasvalmentaja Matti Tiilikainen. Nimekkäämmän luokan pelaajamenetyksiä viime kaudesta olivat Niklas Friman, Petteri Nikkilä, Miro Karjalainen, Arto Laatikainen, Cody Kunyk, Philippe Cornet, Janne Tavi ja Filip Krivosik. Tilallekin on tullut nimeä ja laatua: mm. Petri Kontiola, Juuso Ikonen, Jesse Mankinen, Ville Koistinen ja kanadalainen lainapelaaja Jared McIsaak.\nKonna Kontiola varsinkin on aloittanut kauden kuin nuori varsa ja johtaa Liigan pistepörssiä viiden ottelun pistesaldollaan 1+7=8. HPK on tehnyt tähän mennessä 10 maalia, joista Kontiola on siis ollut tehoilla peräti kahdeksassa. Jere Innala on paiskannut kolme maalia ja kahteen on yltänyt puolustaja Elmeri Eronen. Maalissa Joona Voutilainen on torjunut kolme peliä, Pohjois-Amerikasta Suomeen palannut nuori Daniel Lebedeff kaksi peliä.\nTapparakin on pelannut viisi ottelua ja ollut avauspelin jälkeen neljässä peräkkäisessä pisteillä, mutta kahdesta edellisestä kotimatsista saldona on tosiaan jatkoaikatappio kummastakin, HIFK:lle ja Sportille. Viimeksi keskiviikkona kirvesrinnat jäivät kokonaan nollille kotiyleisönsä edessä, joten nyt on maalinteko-osastolla kohennettevaa.\nNollan maalin ilta ei tietenkään muuttanut henkilökohtaisia pistelukemiakaan, joten Jiří Smejkal jatkaa kultakypärä päässään pisteillä 2+2 perässään peräti seitsemän kolmen pisteen miestä, heistä ainoana saldossa 2+1 Patrik Virta. Maalissa Dominik Hrachovina on torjunut neljä peliä, Christian Heljanko yhden.\nKeskiviikkona kirvesrintojen rosterista sivussa olivat Michal Moravčík ja Sami Moilanen. Mestiksessä pelaavat Matias Lehtonen, Lassi Vanhatalo ja Petteri Puhakka. Tämän illan kokoonpano julkaistaan klo 13.\n27 Kristian Tanus - 28 Jarkko Malinen - 9 Charles Bertrand\n38 Kasper Simontaival - 42 Otto Rauhala - 23 Olavi Vauhkonen\nFanituotemyynti tänään: Myymälä lohkossa 8, popup-pisteet lohkoissa 3 ja 6.


Tuulenpesä: Kortteja ja virkkausta\nOlen nyt sairauslomalla. Joulukuusta jatkunut väsymys pakotti minut viimein kääntymään työterveyden puoleen ja sain pari viikkoa sairauslomaa. Lääkärin mielestä kärsin (unettomuudesta johtuvasta) lievästä masennuksesta, työterveyspsykologin mukaan minulla on työuupumisen merkkejä. Itse olen mielestäni vain ylirasittunut ja univajeen vuoksi väsynyt. Mikä diagnooseista onkaan oikea, jäänee arvoitukseksi. Joka tapauksessa lähdin lääkäriltä unilääkereseptin kanssa kotiin.\nVajaa viikko on nyt mennyt unipillereiden kanssa pelehtiessä. Otin ensin puolikkaan ja nukuin yhden yön erittäin hyvin. Seuraavana iltana otin saman annoksen, ja kylläpä oli liskojen yö! Levottomat jalat vaivasivat, nukahdin, heräsin, nukahdin, heräsin... Aamulla tuntui siltä kuin en olisi nukkunut ollenkaan! Pidin sitten pari iltaa vapaata unilääkkeistä ja nukuin kohtuullisen hyvin. Eilen illalla päätin kokeilla vielä kerran lääkärin määräämiä pillereitä, tällä kertaa otin kokonaisen tabletin ja eipä kyllä kovin hyvin nukuttanut. Levottomat jalat vaivasivat taas, pari kertaa piti yön aikana lähteä kävelemään ja juomaan, vähän väliä tuli tarve liikutella jalkoja ja kipristellä sormia. Olin kyllä väsynyt ja nukahtelin pitkin yötä, mutta aina heräsin tuohon pakottavaan tarpeeseen liikkua.\nAamulla päätin heittää mokomat pillerit hevon helvettiin. Jos tässä ei muuten päädy hullujen huoneelle, niin viimeistään noita pillereitä popsimalla kyllä! Ja lääkärin määräämiä vahvempia unilääkkeitä en kyllä aio edes kokeilla.\nMutta se siitä. Tammikuun lopulla askartelin vinon pinon kortteja, tässä kuvat niistä:\nKorttiaskartelun lisäksi olen virkannut. Ostin kerän luonnonvalkoista Novitan Tuubi-lankaa ja virkkasin siitä WC:n lattialle uuden maton. Yksi kerä riitti silmämääräisesti arvioituna n. 50-55 cm halkaisijaltaan olevaan mattoon. Matto on virkattu Juhannusruusu-maton ohjetta soveltaen. Vaaleansininen pienempi matto on virkattu samalla ohjeella ikivanhasta puuvillalangasta.\nInnostuin myös virkkaamaan loppuun verhon, jonka virkkaamisen aloitin Pargan-matkalla monta vuotta sitten. Verho päätyi eteisen ikkunaan:\nTässäpä alkukevään tuotokset ja tunnelmat tällä kertaa.\nTunnisteet: Askartelu, Vain elämää, Virkkaus\nmate 10.3.2014 22.03\nIhania kortteja, tuo ensimmäinen bernin kuva todella nostaa tunteet pintaan.


Sipilä pitäisi maakuntavaalit toukokuussa 2019 – jos tukea ei sotelle tänään tule, uudistus ja hallitus kaatuvat – Hämeen Sanomat\nSipilä pitäisi maakuntavaalit toukokuussa 2019 – jos tukea ei sotelle tänään tule, uudistus ja hallitus kaatuvat\nPääministeri Juha Sipilä (kesk.) pitää selvänä, että sote-uudistus lykkääntyy vuodella siten, että se voisi toteutua aikaisintaan 2021. Syynä on sosiaali- ja terveysvaliokunnan tarvitsema aika mietintönsä valmistelemiseen. Juuri valiokunnan mietinnön pohjalta olisi tarkoitus päättää suuresta sote-lakipaketista eduskunnan suuressa salissa.\n– Ei ehditä 2020 aloitukseen. Kun uudistus siirtyy vuodella eteenpäin, se tarkoittaa monia asioita. Ennen kesälomia on tultava selkeät sitoutumiset hallituspuolueiden eduskuntaryhmiltä siitä, että uudistukselle on yhä tuki. Saan tänään illalla kuulla, onko tukea, Sipilä kertoi medialle.\nSipilän mukaan kokoomuksen puheenjohtaja Petteri Orpo on vakuuttanut pääministerille, että kokoomus olisi yhä uudistuksen takana. Myös Sininen tulevaisuus on Sipilän mukaan uudistuksen takana.\n– Olen jo aikaisemmin sanonut, että jos tämä suuri uudistus ei toteudu, se tarkoittaisi todennäköisesti hallituksen kaatumista. Jos ryhmät eivät tue tätä, suurin uudistus jää tähän.\nJos hallituspuolueiden ryhmät tukevat yhä uudistusta, Sipilä vie muuttuneen tilanteen eduskunnan suureen saliin keskiviikkona iltapäivällä, jolloin oppositio voi taas kerran ryöpyttää uudistuksen takeltelua.\n– Olen tänään sopinut eduskunnan puhemiehen kanssa pääministerin ilmoituksesta, jotta koko eduskunta on tietoinen tilanteesta, Sipilä kertoi.\nEduskunta ei äänestä hallituksen luottamuksesta pääministerin ilmoituksen perusteella. Sipilän mukaan tämä on nopein tapa saada asia hoidettua eduskunnassa.\n– Eduskunta on jäämässä jo torstaina kesälomalle ja haluan hoitaa tämän ennen EU:n huippukokousta, Sipilä sanoi.\nMaakuntavaalien ajankohdaksi Sipilä sanoo nyt toukokuun 2019. Hän ei vielä ottanut kantaa siihen, olisivatko maakuntavaalit samana päivänä eurovaalien kanssa.\nSote-uudistuksen lykkääntyminen tarkoittaa myös sitä, että seuraavien eduskuntavaalien perusteella muodostettavan hallituksen on entsitä helpompi tehdä uudistukseen muutoksia. Sipilä uskoo, että sote-lakipaketti on kuitenkin voimassa ennen kuin seuraava hallitus aloittaa ja sanoo keskustan puolustavan nyt tehtävää uudistusta jatkossakin.


Metsäntutkija : TOP-tehtäväpankki\nLähde Hannun matkaan oppimaan uusia asioita metsästä!\nNäissä tehtävissä tutustut Hannuun, metsäntutkijaan. Hän johdattelee sinut metsäntutkimuksen jännittävään maailmaan. Hannun kanssa tutkit puiden kasvua ja elintoimintoja sekä muuta metsästä löytyvää elämää.\nTeksti: Kaisa Särkkä-Pakkala ja Laura Salmi\nMetsän suuret puut ovat aloittaneet kasvunsa pienen pienestä siemenestä. Hannusta on jännittävää, että pikkuruisesta sirkkataimesta voi kasvaa joskus kaksi-kolmekymmentämetrinen puu. Hannu päätti seurata puun kehitystä siemenestä lähtien ymmärtääkseen, mistä puu saa alkunsa.\nNeulasvauvat vai vanhukset\nHannu ajatteli ennen metsäntutkijaksi ryhtymistä, että neulaset olisivat ikuisia, ainakin yhtä vanhoja kuin puu itse. Eräänä päivänä Hannu kiinnitti huomiota mäntyyn, jossa oli aivan kellastuneita ja kuolleen näköisiä neulasia. Hannu alkoi pohtia, josko neulasten ikä olisikin lyhyempi kuin puun ikä....\nOn aurinkoinen päivä, Hannu makaa mäntyisellä kankaalla ja katselee kuinka auringonvalo siivilöityy neulasten läpi. Hannu hengittää männyntuoksuista ilmaa ja pohtii hengittävätkö puutkin. Auta Hannua selvittämään kuinka puut hengittävät.\nHannu on kuullut, että jotkut kasvit elävät keskenään symbioosissa. Koska Hannu on käynyt Kreikassa, hän tietää, että sana symbioosi tulee kreikan kielen sanoista syn = yhdessä ja bios = elämä. Symbioosi siis tarkoittaa yhdessä elämistä. Tässä tehtävässä pääset Hannun...\nHannu istuskelee nurmikolla lueskelemassa sarjakuvia, kun hän tuntee jonkin pienen olion vipeltävän jalallaan. Äkkiä hän nappaa taskustaan suurennuslasin voidakseen tarkastella oliota lähemmin. Voi kuinka monta jalkaa sillä onkaan! Tässä tehtävässä autat Hannua hänen hyönteistutkimuksissaan.\nVesi katoaa ilmaan\nHannu tietää, että puut juovat vettä juurillaan. Mutta sitä Hannu ei ole tullut ajatelleeksi, että puut eivät ehkä käytä kaikkea juomaansa vettä, vaan osa siitä haihtuu ilmaan. Hannu päättää tutkia tätä mielenkiintoista ilmiötä. Tässä tehtävässä tutkit...\nLuonnosta pystyy lukemaan ilmanpuhtauden. Hannu tarkkailee metsässä kasvavia jäkäliä, ja pystyy niiden perusteella kertomaan, onko ilma puhdasta vai likaista. Hannusta on myös hauska leikkiä naavapartaista ukkoa. Tässä tehtävässä Hannu opettaa sinullekin, kuinka voit jäkälien avulla tarkkailla ilmanpuhtautta.\nÖtökkäpyydyksellä voit tutkia metsänpohjan hyönteisten elämää. Erityisesti pyydyksistä saattaa löytää hämähäkkejä ja kovakuoriaisia.\nMuista käsitellä hyönteisiä hellävaraisesti.\nPohjavesi on uusiutuva luonnonvara. Sitä muodostuu alueilla, joilla maalaji on huokoista päästäen veden imeytymään. Erityisesti pohjavettä muodostuu harjualueilla. Juomavesi Suomessa on suurelta osin pohjavettä, koska yläpuolellaan olevien maakerrosten läpi suodattuneena se on jo valmiiksi hyvin puhdasta.\nSuomessa riittää puhdasta...


Yhdessä olemme vahvempia - terveisiä NRF:stä | Suomen Tilintarkastajat\nEtusivu Ajankohtaista Blogit Yhdessä olemme vahvempia – terveisiä NRF:stä\n18.9.2019 Teemu Testaaja Blogit\nYhdessä olemme vahvempia – terveisiä NRF:stä\n– Yhteistyö pohjoismaisten sisaryhdistystemme kanssa Nordiska Revisorsförbundetin (NRF) merkeissä on tiivistynyt ajan myötä ja luotaamme tulevaisuuteen entistä proaktiivisemmin. Suomen, Ruotsin, Norjan, Tanskan ja Islannin yhdistykset ovat yhdessä viisi kertaa vahvempia kuin erikseen.\n– Olemme mukana kattojärjestöjemme Accountancy Europen ja IFACin hallituksissa, tilintarkastusalan standardeja asettavan IAASB:n hallituksessa ja IFACin alaisen SMP-komitean hallituksessa.\n– Lisäksi on hienoa, että NRF:n tilaisuuksiin halutaan tulla: kattojärjestöjemme ja standardien asettajien edustajat tulevat intoa puhkuen tilaisuuksiin, vaikka ne järjestetään heidän loma-aikanaan ja heille pitkän lentomatkan päässä.\n– Pohjoismaissa käydään avointa ja välitöntä keskustelua alan haasteista. Kollegoita uskalletaan haastaa ja asioita pystytään käsittelemään syvällisesti.\n– Tänä vuonna NRF:n vuosikokous oli Tukholmassa. Teemana oli tilintarkastajan rooli tulevaisuudessa, etiikka ja riippumattomuus. Keskustelukumppaneinamme oli ruotsalaisia sijoittajia ja elinkeinoelämän edustajia.\n– Tilintarkastaja antaa apua niin, että yritykset ovat valmiita muutoksiin. Yksi tärkeä, jokaista koskettava teema on vastuullisuus.\n– Työtä ja kehitettävää riittää, mutta yhteistyö kantaa. Olen iloinen yhteistyöstä pohjoismaisten kollegoiden kanssa. Toinen ilon aiheeni on se, että saamme vahvistettua yhteistyötä alan ulkopuolisten toimijoiden kanssa.\n– Uskon siihen, että voimme löytää yhdessä ratkaisun, miten tilintarkastajat pelastavat maapallon tuleville sukupolville.\nTilintarkastajan työ ja ammatti muuttuvat, mutta edelleenkin varmennetulle talousinformaatiolle on kysyntää.\n← Edellinen artikkeli: Yhdistyksen vuosikokoukset 2015-2019\n→ Seuraava artikkeli HE: Arvonlisäverolakia ja Ahvenanmaata koskevat poikkeukset